શ્રીવ્રજરાજકુમારજીએ મીડિયાને કહ્યું, ‘વૈષ્ણવ સંપ્રદાયનું ઇન્ટરનૅશનલ હેડક્વૉર્ટર બનાવવું હતું. જેમાં બાળકો રહે, શિબિરો થાય. પણ આ બનાવવું ક્યાં એ સ્પષ્ટ થતું નહોતું. આ દરમ્યાન મારે સૌરાષ્ટ્ર આવવાનું થયું. ત્યાંની ભૂમિનું આકર્ષણ થયું. આખા વિશ્વમાં વૈષ્ણવો સૌથી વધુ સૌરાષ્ટ્રમાં છે. સૌરાષ્ટ્ર એક હબ છે, નક્ષત્રભૂમિ છે. શ્રીકૃષ્ણ ભગવાને અહીં સમય વ્યતીત કર્યો છે. મેં ચિંતન કર્યું કે આજનાં બાળકોનો ઉછેર ઉંદરડા, બિલાડી, બૅટમૅનમાં થઈ રહ્યો છે. એનાથી શું શીખવાનાં ? શું સંસ્કાર પડવાના ? આ બધાં પાત્રો બાળકોમાં પ્રિય થઈ ગયાં છે. તેઓ મિકી માઉસને ઓળખે છે, પણ શ્રીકૃષ્ણ ભગવાનને નથી ઓળખતા. ખરેખર આ બધાં પાત્રો સુપરહીરો કે સાચાં પાત્રો નથી, આ કાલ્પનિક પાત્રો છે. પરંતુ શ્રીકૃષ્ણ ભગવાન રિયલ હીરો છે, સુપર ગૉડ છે અને આ સત્ય છે. ભગવાન શ્રીકૃષ્ણનો પરિચય થાય એ માટે વિચાર આવ્યો કે ઉંદરડાનું – મિકીડાનું ડિઝનીવર્લ્ડ બની શકે તો શ્રીકૃષ્ણ સંસ્કાર વર્લ્ડ કેમ ન બની શકે? બસ, પછી શ્રીકૃષ્ણ-કલ્ચર વિશ્વમાં એસ્ટૅબ્લિશ થાય એ માટે કામ કરવાનું શરૂ કર્યું. બાળકનું હૃદય અને જીવન શ્રીકૃષ્ણમય બનવું જોઈએ અને કાટૂર્ન માધ્યમથી બાળકો શ્રીકૃષ્ણમય બને, બાળકોને ઠોસ જ્ઞાન મળે એવો ઉદ્દેશ છે. એ ઉપરાંત આ સંકુલના માધ્યમથી ભગવાન માટે પ્રેમ જાગૃત કરવામાં આવશે અને જેટલો પ્રેમ વધશે એટલાં બાળકોમાં વિવેક, પ્રેમ, ધૈર્ય આવશે. બાળકોને સાચું જ્ઞાન પ્રાપ્ત થાય છે ત્યારે પૉઝિટિવિટીનો જન્મ થાય છે. ટેક્નૉલૉજીના માધ્યમથી બાળકોને ભક્તિમાં જોડવાં છે અને શ્રીકૃષ્ણ-સંસ્કૃતિ તરફ વાળવાનો ઉદ્દેશ છે.